"**Magic to Make the Sanest Man Go Mad**" (בעברית: "**קסם שיגרום גם לשפוי שבשפויים לצאת מדעתו**") הוא הפרק השביעי בעונתה הראשונה של סדרת הטלוויזיה הבדיונית האמריקאית "מסע בין כוכבים: דיסקברי". הפרק נכתב על ידי התסריטאים ארון אלי קולייט וג'סי אלכסנדר, ובוים על ידי דייוויד מ' בארט. הפרק שודר לראשונה בארצות הברית ב-29 באוקטובר 2017 בשירות הסטרימינג CBS All Access.

הפרק היה מועמד לפרס הוגו בקטגוריית ההצגה הדרמטית הקצרה הטובה ביותר(אנ').

שחקנים ודמויות
--------------

### שחקנים ראשיים

| שם השחקן/ית | שם הדמות |
| --- | --- |
| סוניקווה מרטין-גרין | מייקל ברנהאם |
| דאג ג'ונס | קומנדר סארו |
| שזאד לטיף | לוטננט אש טיילר |
| אנתוני ראפ | ד"ר פול סטמטס |
| מרי וייזמן | צוערת סילביה טילי |
| ג'ייסון אייזקס | קפטן גבריאל לורקה |

### שחקני משנה

| שם השחקן/ית | שם הדמות |
| --- | --- |
| וילסון קרוז | ד"ר יו קולבר |
| קתרין בארל | סטלה גריימס |
| פיטר מקניל | הברון גריימס |
| ריין וילסון | הארקורט פנטון מאד |

עלילה
-----

### רקע

עלילת העונה הראשונה של סדרת הטלוויזיה מתרחשת על סיפונה של ספינת החלל "דיסקברי", ספינה בעלת הינע ייחודי המסתמך על נבגים, ומאפשר מעבר מיידי בין כל שתי נקודות בגלקסיה. במסגרת עלילת העונה פרצה מלחמה בין פדרציית הכוכבים המאוחדת לאימפריה הקלינגונית. קפטן גבריאל לורקה, מפקדה של הדיסקברי, היה שבוי של הקלינגונים, שם פגש, בין השאר, את אש טיילר, קצין צי הכוכבים השבוי שם כמוהו, ואת הארי מאד, מומחה להונאה שנשבה לאחר שניסה להונות את הקלינגונים. לורקה וטיילר מצליחים להיחלץ מהשבי, ומשאירים את מאד מאחור.

### תקציר עלילה

צוות "דיסקברי" עורך מסיבה, כשלפתע נקראים ברנהאם וטיילר לגשר, במטרה לסייע בהיתקלות עם גורמגנדר, יצור חלל נדיר ודמוי לווייתן, הנמצא בסכנת הכחדה שנקרה בדרכה של "דיסקברי". היצור מועלה לרציף הטעינה של הספינה, ומתוכו פורץ הנוכל הארי מאד, שהסתתר בתוכו. מאד מתכנן להרוג את קפטן לורקה כנקמה על כך שנטש אותו בכלא הקלינגוני, ולמכור את ה"דיסקברי" לקלינגונים. מאד נתפס מיד, ומפוצץ את הספינה על צוותה.  
בשלב זה חוזר הזמן אחורה למסיבה, וברנהאם וטיילר נקראים פעם נוספת אל הגשר במטרה לסייע בהיתקלות עם הגורמגנדר. בדרכם לגשר הם נתקלים בסטמטס, שמספר להם שהם נמצאים בלולאת הזמן שרק הוא מודע לה, מאחר שה-DNA שלו התמזג בזה של "ריפר", הטרדיגרייד החללי שהיה זה שאיפשר מסע בעזרת הינע הנבגים של הספינה.  
במהלך מספר סיבובים בלולאת הזמן מנסה סטמטס לעבוד עם ברנהאם וטיילר כדי למצוא פתרון לסיטואציה עם מאד, תוך שהוא נאלץ לגלות להם בכל פעם מחדש שהם נמצאים בלולאת זמן. בכל סיבוב מצליח מאד לקדם את תוכניתו בצעד נוסף, שמקרב אותו לפצח את הגנותיה וסודותיה של "דיסקברי".  
בסופו של דבר החבורה משכנעת את מאד שהוא ניצח, והוא עוצר את לולאת הזמן. כשהוא מצפה למשלחת הקלינגונית שתגיע לאסוף את הספינה הוא מופתע לגלות שמי שהגיעו בפועל הם אשתו, סטלה, ואביה, ממנו גנב את הנדוניה, שצוות ה"דיסקברי" יצר עימם קשר מבעוד מועד. השניים לוקחים איתם את מאד, והאיום על ה"דיסקברי" נמנע.  
סטמטס מספר לברנהאם וטיילר שבאחד הסיבובים השניים רקדו והתנשקו.

הפקה ופרטים נוספים
------------------

* שם הפרק לקוח מהאיליאדה של הומרוס, שם, בפרק ה-14, שורה 217, מופיע המשפט "πάρφασις, ἥ τ᾽ ἔκλεψε νόον πύκα περ φρονεόντων" (בתרגומו של שאול טשרניחובסקי לעברית: "לֶטֶף-מַדּוּחִים מְפַתֶּה, הַמְּסַלֵּף גַּם לִבּוֹת נְבוֹנִים"), המתייחס לאבנט הקסם של אפרודיטה, אותה השאילה להרה על מנת שתפתה את זאוס.
* באירוע לקראת פרסי האמי לשנת 2018 סיפר ארון הרברטס, אחד מיוצרי הסדרה, שההחלטה להפיק "פרק בקבוק" נבעה משיקולי תקציב, ורצון לחסוך כסף, אך גרטשן ברג והוא החליטו שגם אם מדובר בפרק בקבוק, הרי שבכוונתם להפוך אותו לפרק משמעותי, שעלילתו תקדם את העלילה ואת הדמויות ומערכות היחסים ביניהן.
* בסצנת המסיבה בפרק מופיעים שני שירי פופ מוכרים. הראשון, "We Trying to Stay Alive" של הזמר וייקליף ז'אן, והשני "Love and Happiness" של הזמר אל גרין. נוסף עליהם מופיע הקטע הקלאסי "דהרת הוולקירות" מאת המלחין ריכרד וגנר, בביצוע התזמורת הפילהרמונית המלכותית, אותו משמיע מאד על גשר ה"דיסקברי".

ביקורת
------

הפרק מוגדר תכופות על ידי מבקרים שונים כפרק הטוב ביותר, כקלאסיקה, או כאחת מהפסגות של הסדרה.

המגזים IndieWire הגדיר את הפרק כ"פרק הגדול הראשון בסדרה", וציין שהשימוש הרענן בטריק העלילתי של לולאת זמן הביא ליצירת הפרק המרתק והמשעשע ביותר של הסדרה עד היום. המבקרת ציינה שלא רק שמדובר בפרק עצמאי, דבר שהסדרה נמנעה ממנו עד כה, אלא שמדובר בפרק עצמאי מהסוג הטוב ביותר, כזה שבונה על מה שקרה לפניו, וגם משפיע מהותית על מה שיבוא בעתיד. היא ציינה שהפרק אמנם סיפר סיפור שלם, אך ברור שההתפתחות ביכולותיו של סטאמטס, כמו גם מערכת היחסים בין ברנהאם לטיילר, יהיו חלק מעלילת העונה כולה, ושהפרק משאיר את הצופים עם רצון לראות עוד.

באתר של מגזין פורבס הוגדר הפרק כ"יצירת מופת". המבקר סקר את המדע הבדיוני שמופיע בפרק והסביר שאף על פי שמדובר בנושאים ספקולטיביים, הרי שהם מוסברים בצורה הגיונית ויכולים להיות אפשריים תחת תנאים מסוימים. הארי מאד הוגדר כנבל שבבירור נמצא בצד הרע של המפה, אבל באופן שבו אופורטוניסט פסיכופת נמצא בו, ולא בצורה שבה יימצא בו רוצח למשל. המבקר ציין את ההתפתחות של הדמויות בפרק, בעיקר ברנהאם ועוד יותר ממנה סטאמטס וציין שהפרק עוסק בעבודת צוות, אמון וחמלה. המבקר ציין שמדובר בפרק שעולה על כל הפרקים הקודמים בהפרש ניכר, וכי הוא הפרק הטוב ביותר שיכול היה לשאוף אליו. הוא הוסיף שברגע ש"דיסקברי" עזבה את הפורמט הסיריאלי והפיקה פרק בעל עלילה סגורה היא שחררה את עצמה מכבלי העלילה העונתית ויצרה סיפור בלתי צפוי בעזרת שימוש מוצלח בטריק סיפורי שחוק. הוא סיכם שהפרק היה מרתק, הדמויות מעניינות ומעוררות הזדהות, והעלילה נפתרה בעזרת שימוש בחוכמתם אל מול עורמת הנוכל, ולא בעזרת טכנולוגיה מתקדמת. הוא ציין שבמובנים רבים מדובר בפרק מלא התקווה ביותר בזיכיון.

באתר IGN ציין המבקר שבפרק זה מוכיחה "דיסקברי" שהיא מסוגלת לבנות גם סיפורים קלילים יותר, ושאף על פי שמדובר בכלי עלילתי מוכר, שובו של הארי מאד הוא משעשע וחכם, ושבסופו של דבר ההתפתחות של דמותה של מייקל ברנהאם היא החלק החזק ביותר בפרק.

למרות הביקורות המשבחות ברובן, הרי שבאתר Empire התאכזב המבקר מהעובדה שהפרק לא מתייחס לחלקי עלילה חשובים בפרקים הקודמים, כמו האיום מצד אדמירל קורנוול להדיח את לורקה מתפקידו, וציין שהשימוש בלולאת זמן מרגיש כמו צעידה לאחור ומיחזור של טריק עלילתי שנעשה בו שימוש רב מדי, ואף על פי שהשימוש בה היה חדשני ומשעשע, הרי שהוא לא מתאים לרוח הסדרה. הפרק קיבל ציון של 3 מתוך 5 כוכבים.

גם האתר Trek News כתב שלמרות משחק מצוין, הרי שהכתיבה הרשלנית והחיקוי של הפרק הקלאסי "Cause and Effect" מ"הדור הבא" הופכים את הפרק לגרוע ביותר בסדרה עד כה.

ב-2020 כלל האתר גיזמודו את הפרק ברשימת ששת פרקי לולאת הזמן הטובים ביותר בטלוויזיה. האתר ציין שבפרק הזה הוצגו הדמויות כשהן פגיעות מחד, ומשעשעות מאידך ושמדובר ביורש ראוי לפרקים דומים בזיכיון.

בשנת 2022 נכלל הפרק ברשימת "17 פרקי וסרטי לולאת הזמן הטובים ביותר שאינם 'לקום אתמול בבוקר'". המבקר ציין שהתסריטאים הצליחו להשתמש בלולאה כדי להכיר יותר לעומק את הדמויות, ושמדובר בפרק מצטיין בעונתה הראשונה הלא יציבה של הסדרה.

באותה שנה דירג האתר "Collider" את הפרק כאחד מששת פרקי הבקבוק הטובים ביותר בהיסטוריה של זיכיון "מסע בין כוכבים".

### פרסים

| שנה | פרס | קטגוריה | מועמדות | תוצאה | מקורות |
| --- | --- | --- | --- | --- | --- |
| 2018 | פרס הוגו | ההצגה הדרמטית הקצרה הטובה ביותר | הפרק "Magic to Make the Sanest Man Go Mad" | **מועמדות** |  |

קישורים חיצוניים
----------------

* "Magic to Make the Sanest Man Go Mad", במסד הנתונים הקולנועיים IMDb (באנגלית)
* "Magic to Make the Sanest Man Go Mad", באתר Memory Alpha (ויקי מסע בין כוכבים)

הערות שוליים
------------

1. 1 2  2018 Hugo Award Winners - Best Dramatic Presentation, Short Form, August 19, 2018
2. ↑  האיליאדה מאת הומרוס, בתרגומו של שאול טשרניחובסקי, מתוך פרויקט בן-יהודה
3. 1 2  Beth Elderkin, Star Trek: Discovery's Best Episode Happened Because They Wanted to Save Some Cash, June 12, 2018, Gizmodo
4. ↑  Andrew Bloom, Star Trek: Discovery goes "All In" in episode 8, but fun isn’t in the cards, February 11, 2022, The Spool
5. ↑  Avery Kaplan, STAR TREK: LOWER DECKS Advent Calendar – Part 4, August 24, 2022, Geek Girl Authority
6. ↑  Scott Snowden, 'Star Trek: Discovery' Takes Us on a Journey Inside Spock's Mind in 'If Memory Serves', March 8, 2019, Space
7. ↑  Scott Collura, Star Trek: Discovery Review - "Light and Shadows", March 8, 2019, IGN
8. ↑  Liz Shannon Miller, ‘Star Trek: Discovery’ Review: ‘Magic to Make the Sanest Man Go Mad’ Delivers the First Truly Great Episode of the Series, October 29, 2017, IndieWire
9. ↑  Ethan Siegel, Star Trek Discovery's 'Magic To Make The Sanest Man Go Mad' Is A Masterpiece: Season 1 Episode 7, October 30, 2017, Forbes
10. ↑  Scott Collura, Star Trek: Discovery - "Magic to Make the Sanest Man Go Mad" Review, October 30, 2017, IGN
11. ↑  Ed Gross, Star Trek Discovery — Season 1, Episode 7: Magic to Make the Sanest Man Go Mad Review, October 30, 2017, Empire
12. ↑  Andrew Cardinale, [REVIEW STAR TREK: DISCOVERY Episode 7 "Magic To Make The Sanest Man Go Mad"], October 30, 2017, Trek News
13. ↑  Beth Elderkin, 6 Times TV Took Time Loops to a Whole New Level, April 1, 2020, Gizmodo
14. ↑  Ross Johnson, 17 of the Best Time Loop Movies and TV Shows That Aren't 'Groundhog Day', February 2, 2022, Lifehacker
15. ↑  Jackson Winston-Schrader, Boldly Going Nowhere: 6 Best Bottle Episodes Across Star Trek TV Shows, April 18, 2022, Collider

1. ↑  על פי תרגום "נטפליקס" בישראל
2. ↑  פרקים שהפקתם עושה שימוש בסטים קודמים ובדמויות קיימות, לרוב על מנת לחסוך בעלויות

| מסע בין כוכבים: דיסקברי |
| --- |
| יוצרי הסדרה | בריאן פולר • אלכס קורצמן • על-פי "מסע בין כוכבים: הסדרה המקורית" מאת ג'ין רודנברי |  |
| שחקנים ראשיים | סוניקווה מרטין-גרין • דאג ג'ונס • שזאד לטיף • אנתוני ראפ • מרי וויסמן • ג'ייסון אייזקס • וילסון קרוז • אנסון מאונט • דייוויד אג'אלה |
| דמויות ראשיות | מייקל ברנהאם • סארו • פול סטמטס • סילביה טילי • יו קולבר • גבריאל לורקה • אש טיילר • כריסטופר פייק • קליבלנד בוקר |
| דמויות משנה | פיליפה ג'ורג'יו • ג'ט רינו • ספוק • ד' נהאן • ווק • ל'רל • סארק • קתרינה קורנוול • הארי מאד |
| גזעי חייזרים | וולקנים • קלינגונים • קלפים • רומולאנים • בא'אול • אוריונים • אנדוריאנים |
| מושגים | יקום המראה |
| פרקים בולטים | Magic to Make the Sanest Man Go Mad |
| סדרות בת | מסעות קצרים • עולמות חדשים ומשונים • מדור 31 |
| ראו גם | זיכיון מסע בין כוכבים |